Aviva Burjassot i la seua mascota ‘Sitgina’ incentiven l’ús del valencià entre el personal municipal
2025-07-24

Aviva Burjassot, l’Agència de Promoció del Valencià de l’Ajuntament de Burjassot dirigida per Manuela Carrero, ha posat en marxa una nova campanya que s’estendrà al llarg del mes de febrer i que se centra en la promoció i la normalització de l’ús del valencià, aquesta vegada entre el personal municipal, en el desenvolupament del seu treball quotidià.

Així, la iniciativa d’Aviva Burjassot consisteix en el fet que els empleats públics de l’Ajuntament de Burjassot ajuden a Sitgina, la mascota creada per a l’ocasió, a normalitzar la llengua dels valencians i les valencianes en els quefers diaris dels empleats i empleades de l’administració local. Per a aconseguir-ho, Sitgina anima als treballadors i treballadores municipals a redactar la seua documentació interna en valencià, entre l’1 i el 28 de febrer, redactant en valencià tants documents com vulguen o puguen Serà vàlid qualsevol document intern propi de l’administració local com per exemple, informes, oficis, propostes, acords, actes, documents comptables, comunicacions internes, correus electrònics i, en definitiva, qualsevol document escrit amb un mínim de contingut.

Per a poder dur a terme aquest treball, Sitgina ha proporcionat als treballadors i treballadores tota una bateria de recursos i instruments digitals per a realitzar qualsevol tipus de consulta o resoldre qualsevol que tinguen a veure amb la llengua valenciana, a més de la pròpia existència d’Aviva Burjassot que, diàriament, treballa per a la resolució de qualsevol dubte que tinga a veure amb el valencià utilitzat en l’àmbit municipal.

I com tot esforç mereix una recompensa, aquells treballadors i treballadores que presten la seua ajuda a Sitgina, normalitzant el valencià en el seu lloc de treball, amb almenys sis documents escrits íntegrament en valencià, rebran un apetitós premi consistent en un lot de productes valencians (arròs, xocolate i oli de qualitat), cortesia de la Federació Valenciana de Municipis i Províncies, dins de la seua campanya Bon Profit!

Aquesta campanya anima també als beneficiaris/es d’aquest lot a continuar practicant el valencià, aquesta vegada des dels fogons, cuinant una recepta amb els productes obtinguts i publicant la seua explicació en valencià, escrita o a través d’un vídeo, en les xarxes socials amb l’etiqueta #BonProfit! De fet, el lot de productes ve amb un tríptic que conté l’explicació de tres receptes per a poder fer amb els productes valencians.